Адыгэ литературэм и классик
Зыхуэзгъадэ щымыІэ шынэхъыжь!
Адыгейми, КъБР-ми, КъШР-ми я цІыхубэ тхакІуэ цІэ лъапІэхэр зезыхьэ, СССР-м, Урысей Федерацэм, Адыгэ Республикэм я Къэрал саугъэтхэр, Шолохов Михаил и цІэкІэ щыІэ, ДАХ-м я дунейпсо саугъэтхэм, Островскэ Николай и цІэкІэ щыІэ саугъэтхэр зыхуагъэфэща, зэрыадыгэ дунейуэ зэрыгушхуэ тхакІуэшхуэм нобэ уи ныбжьыр илъэс 90 зэрырикъур богъэлъапІэ. Сыхуейт мы махуэм и цІэкІэ гум къыбгъэдэкІыу хъуэхъукІэ зыпхуэзгъэзэну.
Литературэ гъуэгуанэ купщІафIэ къэпкІуащ, жылагъуэ лэжьакІуэ емышыжу Іуэхугъуэбэ къепхьэлІащ. А псор лъэпкъым хуэлэжьэн зэрыхуейм и щапхъэ нэсщ. Илъэс 58-рэ хъуауэ Адыгэ Республикэм и ТхакІуэхэм я зэгухьэныгъэм урипашэщ, дзыхь къыуагъэзурэ СССР-м и Совет Нэхъыщхьэм и Президиумым ухэтащ, Адыгейм, Краснодар щІыналъэхэм я Советхэм лІыкІуэу ухахащ, Урысейм и Жылагъуэ палатэм нобэ жыджэру ухуолажьэ.
Зэчиишхуэ зыбгъэдэлъ тхакІуэм, лъэпкъ литературэм и классикым деж илъэс 90-р лъагапІэщ, адыгэм и бын нэсым ищІэн хуеймрэ илэжьын хуейм-рэ абдеж щыплъагъуу. Уи ІэдакъэщІэкІхэр Урысейм и лъэпкъыбэ литературэм и фІыпІэм халъытащ. «Щхьэл мывэ», «Хъан-Джэрий», «Адыгэхэр», «Бзиикъуэ зауэ», «Ридадэ» романхэр, поэмэхэр, усэхэр лъэпкъым и тхыдэр къызыхэщыж дуней пэжщ, щІэблэм и пщэдейрей гъуэмылэщ.
Уи зэдзэкІыгъэм я фІыгъэкІэ адыгэ щІэджыкІакІуэр урысей икІи дунейпсо литературэм и классикхэм я ІэдакъэщІэкІхэм зыщагъэгъуэзащ, уеблэмэ зыхащІащ, я дуней лъагъукІэм зригъэубгъуащ. Адыгэ Хэкум и Гимныр зэхэзылъхьар уэращ. Уи фІыщІэ хэлъщ ФІыцІагъэ ЛъапІэр — КъурІэныр — адыгэбзэкІэ зэдзэкІауэ дунейм къызэрытехьами.
УемыхъуэпсэнкІэ Іэмал зимыІэ уи жыджэрагъымрэ лэжьыгъэм хуиІэ гурыщІэмрэ уи къалэмыр зэригъабзэм и мызакъуэу, хэкум, лъэпкъым, цІыхум хуиІэ фІылъагъуныгъэр яхъумащ. Уи цІэ зэхэзымыха, укъыщамыщІэ, Кавказыр къыщыгъэнауэ, Урысейми, дунейми щІыпІэ куэд щыІэу къыщІэкІынукъым. Ущалъхуа лъахэм хуиІэ хуабагъыр, укъызыхэкІа лъэпкъым хуэпщІ лъагъуныгъэр уи тхыгъэхэм Іэтауэ къызэрыщыбгъэлъагъуэм къыпхуихьащ ар.
Илъэс пщІы бжыгъэ зыбжанэ хъуауэ псэемыблэжу епхьэкІ лэжьыгъэри гулъытэншэ хъуакъым — цІэ лъапІэу къыпфІащамрэ фІыщІэтыну къыпхуагъэфэщамрэ къыпхуэмылъытэну куэд мэхъу. Ауэ уи текІуэныгъэ нэхъ ин дыдэр — лъэпкъым хуэблэжьа Іуэхутхьэбзэращ. Адыгэм къыхэкІа куэдыр уи псалъэм и къуэпсхэм хуригъэплъэкІыжащ, и гупэр и тхыдэмкІэ хуригъэгъэзащ.
ПщІэ мылъытэр зыхуэсщІ Исхьэкъ! Уузыншэу иджыри куэдрэ дяпэ уиты- ну, уи ІэдакъэщІэкІ купщІафІэхэмкІэ иджыри бэрэ дыбгъэгуфІэну сыпхуохъуахъуэ.
ХЬЭФІЫЦІЭ Мухьэмэд,
Къэбэрдей Адыгэ Хасэм и тхьэмадэ,
«Адыгэ псалъэ» газетым и
редактор нэхъыщхьэ
